Temeljem članaka 6., 10. i 11. Zakona o poticanju razvoja malog gospodarstva (Narodne novine broj 29/02, 63/07, 53/12, 56/13 i 121/16), članaka 4. i 10. Zakona o državnim potporama (Narodne novine broj 47/14, 69/17), Plana razvoja Grada Pula - Pola za razdoblje od 2020. do 2030. godine (Službene novine - Bollettino ufficiale Pula - Pola broj 10/23) te članka 61. Statuta Grada Pula - Pola (Službene novine - Bollettino ufficiale Pula - Pola broj 7/09, 16/09, 12/11, 1/13, 2/18, 2/20, 4/21 i 5/21 - pročišćeni tekst) Gradonačelnik Grada Pula - Pola, dana \_. ožujka 2025. godine, donosi

**PROGRAM ZA DODJELU POTPORA**

**MIKRO I MALIM PODUZETNICIMA I OBRTNICIMA S CILJEM REVITALIZACIJE STARE GRADSKE JEZGRE PULE - POLA ZA 2025. GODINU**

1. **OPĆE ODREDBE**

Članak 1.

Ovim Programom uređuju se kriteriji za poticanje mikro i malog poduzetništva i obrtništva u staroj gradskoj jezgri Pule - Pola (u daljnjem tekstu: Pula) s ciljem stvaranja poduzetničkog okruženja, jačanja mikro i malog poduzetništva i obrtništva, povećanja zaposlenosti i stvaranja pozitivne poslovne klime na području stare gradske jezgre Pule naziva „POTPORE STARI GRAD 2025“.

Cjelokupni obuhvat stare gradske jezgre Pule iz prethodnog stavka prikazan je u Prilogu 1 - Grafički prikaz obuhvata mikrolokacije unutar stare gradske jezgre za poticanje razvoja mikro i malog poduzetništva i obrtništva, a ulice unutar obuhvata u Prilogu 2, a koji prilozi su sastavni dio ovog Programa.

Izrazi koji se koriste u ovom Programu, a koji imaju rodno značenje, bez obzira na to koriste li se u muškom ili ženskom rodu, obuhvaćaju na jednak način muški i ženski rod.

Program je izrađen na osnovu Plana razvoja Grada Pula - Pola za razdoblje od 2020. do 2030. godine te sukladno pravilima EU o pružanju državne potpore propisanim Uredbom Komisije (EU) br. 2023/2831 od 15. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (SL EU, L352 od 24.12.2013.) - u daljnjem tekstu Uredba 2023/2831. Uredba o potporama male vrijednosti stupila je na snagu 1. siječnja 2025. godine i primjenjuje se do 31. prosinca 2030. godine.

Ovaj program potpora, sukladno članku 1. stavku 1. točkama a) do f) Uredbe 2023/2831, ne odnosi se na:

1. potpore koje se dodjeljuju poduzetnicima koji se bave primarnom proizvodnjom proizvoda ribarstva i akvakulture;
2. potpore koje se dodjeljuju poduzetnicima koji se bave preradom i stavljanjem na tržište proizvoda ribarstva i akvakulture, ako je iznos potpore utvrđen na temelju cijene ili količine kupljenih proizvoda ili proizvoda stavljenih na tržište;
3. potpore koje se dodjeljuju poduzetnicima u primarnoj proizvodnji poljoprivrednih proizvoda;
4. potpore koje se dodjeljuju poduzetnicima u sektoru prerade i stavljanja na tržište poljoprivrednih proizvoda, u jednom od sljedećih slučajeva:

i: ako se iznos potpore utvrđuje na temelju cijene ili količine tih proizvoda koji su kupljeni od primarnih proizvođača ili koje dotični poduzetnici stavljaju na tržište;

ii: ako su potpore uvjetovane njihovim djelomičnim ili potpunim prenošenjem na primarne proizvođače;

1. potpore dodijeljene za djelatnosti povezane s izvozom u treće zemlje ili države članice, konkretno potpore izravno povezane s izvezenim količinama, uspostavljanjem i radom distribucijske mreže ili drugim tekućim rashodima povezanima s djelatnošću izvoza;
2. potpore koje se uvjetuju upotrebom domaćih proizvoda ili usluga umjesto uvoznih.

Sukladno članku 2., točka 2. za potrebe ove Uredbe 2023/2831 pojam „jedan poduzetnik” znači sva poduzeća koja su barem u jednom od sljedećih odnosa jedan prema drugom:

* 1. jedno poduzeće ima većinu glasačkih prava dioničara ili članova u drugom poduzeću;
	2. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
	3. jedno poduzeće ima pravo na ostvarivanje vladajućeg utjecaja nad drugim poduzećem na temelju ugovora sklopljenog s tim poduzećem ili na temelju odredbe njegova osnivačkog akta ili statuta;
	4. jedno poduzeće, koje je dioničar ili član u drugom poduzeće, samo kontrolira većinu glasačkih prava dioničara ili glasačkih prava članova u tom poduzeću u dogovoru s drugim dioničarima ili članovima tog poduzeća.

Poduzeća koja su u bilo kojem odnosu iz točaka od (a) do (d) preko jednog ili više drugih poduzeća također se smatraju jednim poduzetnikom.

Sukladno članku 3. stavku 2. Uredbe 2023/2831 ukupan iznos de minimis potpora koje se po državi članici dodjeljuju jednom poduzetniku ne smije premašiti 300.000,00 eura tijekom bilo kojeg trogodišnjeg razdoblja.

Sukladno članku 3. stavku 3. Uredbe 2023/2831 de minimis potpora smatra se dodijeljenom u trenutku kada poduzetnik u skladu s odgovarajućim nacionalnim pravnim poretkom stekne zakonsko pravo na primanje potpore, neovisno o datumu isplate de minimis potpore predmetnom poduzetniku.

Sukladno članku 3. stavku 3. Uredbe 2023/2831 gornja granica utvrđena u stavku 2. Uredbe 2023/2831 primjenjuje se bez obzira na oblik de minimis potpore ili na cilj koji se namjerava postići te neovisno o tome financira li se potpora koju dodjeljuje država članica u cijelosti ili djelomično iz sredstava koja potječu iz Unije.

Sukladno članku 3. stavku 8. Uredbe 2023/2831 u slučaju spajanja i preuzimanja, pri utvrđivanju prelazi li se gornja granica utvrđena u stavku 2. bilo kojom novom de minimis potporom koja se dodjeljuje novom poduzetniku ili poduzetniku preuzimatelju, u obzir se uzimaju sve prethodne de minimis potpore dodijeljene bilo kojem od poduzetnika uključenih u postupak spajanja. De minimis potpore koje su zakonito dodijeljene prije spajanja ili preuzimanja ostaju zakonite.

Sukladno članku 3. stavku 9. Uredbe 2023/2831 ako se jedan poduzetnik podijeli na dva ili više zasebnih poduzetnika, de minimis potpora dodijeljena prije podjele dodjeljuje se poduzetniku koji je od nje ostvario korist, što je načelno poduzetnik koji je preuzeo djelatnosti za koje je korištena de minimis potpora. Ako takva raspodjela nije moguća, de minimis potpora razmjerno se dodjeljuje na temelju knjigovodstvene vrijednosti vlasničkog kapitala novih poduzetnika na datum kad je podjela stupila na snagu.

Sukladno članku 7. Uredbe 2023/2831, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti iz drugih izvora tijekom prethodne dvije fiskalne godine i u tekućoj fiskalnoj godini na propisanom obrascu koji je sastavni dio ovog Javnog poziva.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 2023/2831, a svaki korisnik potpore u obvezi je prilikom predaje zahtjeva predati ispunjen, potpisan i ovjeren obrazac pod nazivom Izjava o korištenim potporama male vrijednosti poštujući odredbe o „jednom poduzetniku“.

Ovim Programom izrazito je zabranjeno dvostruko financiranje, odnosno financiranje istovjetnih troškova iz drugih projekata/programa/javnih poziva/natječaja financiranih iz javnih sredstava.

Članak 2.

Ovim Programom utvrđuje se sustav aktivnosti i potpornih mjera za razvoj mikro i malog poduzetništva i obrtništva koje Grad Pula - Pola planira provesti na području stare gradske jezgre Pule.

Programom se propisuju namjena i uvjeti dodjele potpora, visina iznosa ukupnih potpora, korisnici potpora, potrebna dokumentacija za obradu Zahtjeva, postupak dodjele potpora te ostala pitanja vezana za provedbu dodjele potpora.

Za realizaciju planiranih aktivnosti definiranih ovim Programom sredstva su bespovratna i osigurana su u Proračunu Grada Pula - Pola za 2025. godinu.

**Programom će biti obuhvaćeni:**

* *Subjekti mikro i malog poduzetništva i obrtništva koji već obavljaju djelatnost na području mikrolokacije unutar stare gradske jezgre u obuhvatu grafičkog prikaza danog u Prilogu 1 te popisa ulica u Prilogu 2;*
* *Poduzetnici i obrtnici početnici registrirani nakon 1.7.2024. godine koji već obavljaju djelatnost (na području mikrolokacije unutar stare gradske jezgre u obuhvatu grafičkog prikaza danog u Prilogu 1 te popisa ulica u Prilogu 2) te poduzetnici i obrtnici koji tek započinju s obavljanjem gospodarske djelatnosti (na području mikrolokacije unutar stare gradske jezgre u obuhvatu grafičkog prikaza danog u Prilogu 1 i ulica u Prilogu 2), a ulaze pod subjekte mikro i malog poduzetništva i obrtništva - dalje u tekstu poduzetnici i obrtnici početnici.*

Dodjela potpora za razvoj mikro i malog poduzetništva i obrtništva na području stare gradske jezgre Pule temeljiti će se na realizaciji sljedećih ciljeva:

* stvaranje pozitivne poduzetničke klime;
* povećanje broja poduzetnika, kao i poduzetnika na području stare gradske jezgre;
* povećanje broja zaposlenih;
* povećanje proizvodnje;
* oživljavanje stare gradske jezgre;
* razvoj identiteta mjesta kroz revitalizaciju stare gradske jezgre;
* jačanje konkurentske sposobnosti;
* podizanje konkurentnosti gospodarstva Pule (npr. ulaganje u nove tehnologije i sl.);
* rad na povezivanju gospodarskih subjekata;
* očuvanje demografske vitalnosti stare gradske jezgre kroz unapređenje kvalitete života;
* zadržavanje više funkcionalnosti stare gradske jezgre i
* očuvanje starih zanata i obrta.
1. **KORISNICI POTPORA**

Članak 3.

Korisnici potpora moraju zadovoljiti sljedeće uvjete:

1. Mikro i mali poduzetnici i obrtnici sa sjedištem u Puli;
2. Korisnici potpora moraju zadovoljiti i barem dva od sljedeća tri pokazatelja utvrđena na dan 31. prosinca 2024. godine (definirana Zakonom o poticanju razvoja malog gospodarstva (Narodne novine broj 29/02, 63/07, 53/12, 56/13, 121/16) i to:
* za mikro subjekte malog gospodarstva: ukupna aktiva/dugotrajna imovina do 2.000.000,00 EUR, godišnji poslovni prihodi do 2.000.000,00 EUR, te im je prosječan broj radnika tijekom poslovne godine do 10;
* za male subjekte malog gospodarstva: ukupna aktiva/dugotrajna imovina do 10.000.000,00 EUR, godišnji poslovni prihodi do 10.000.000,00 EUR, te im je prosječan broj radnika tijekom poslovne godine do 50;

|  |  |  |
| --- | --- | --- |
| **POKAZATELJI** | **MIKRO SUBJEKTI MALOG GOSPODARSTVA- u EUR -** | **MALI SUBJEKTI MALOG GOSPODARSTVA- u EUR -** |
| **Aktiva/dugotrajna imovina** | 2.000.000,00 | 10.000.000,00 |
| **Prihodi** | 2.000.000,00 | 10.000.000,00 |
| **Broj zaposlenih** | 10 | 50 |

1. Nemaju dospjelih nepodmirenih dugovanja prema proračunu Grada Pula - Pola (prilikom podnošenja zahtjeva potrebno je priložiti potvrdu Grada Pula - Pola) i Republici Hrvatskoj (potrebno priložiti potvrdu Porezne uprave), po bilo kojoj osnovi, kao i s njima povezana društva te osobe, sukladno Općem poreznom Zakonu (Narodne novine broj 115/16, 106/18, 121/19, 32/20, 42/20 i 114/22) (u daljnjem tekstu: OPZ) a istovremeno dospjelih nepodmirenih dugovanja ne smiju imati ni članovi društva/zadruge/ustanove - osnivači te vlasnici/e obrta i nositelji/ice slobodnog zanimanja;
2. Imaju minimalno šest mjeseci rada u prethodnoj godini, (osim za poduzetnike i obrtnike početnike), a za mjeru 6 minimalno jedanaest mjeseci rada u prethodnoj godini;
3. Korisnik potpore mora imati najmanje jednog (1) zaposlenog. Za vlasnike obrta i nositelje slobodnog zanimanja te slobodne umjetnike smatra se da su se kao vlasnici obrta, odnosno nositelji slobodnog zanimanja i slobodni umjetnici samo zaposlili te samim time udovoljavaju kriteriju o jednom zaposlenom;
4. Umjetnici (slikari, kipari, grafički umjetnici i sl.);
5. Stari zanati (tradicijski zanati) i obrti (postolar - popravak obuće i proizvoda od kože, ključar, fotografi, zlatari, urari, cvjećari, izrada pečata, graviranje i sl.);
6. Poslovi pranja i kemijskog čišćenja tekstila i krznenih proizvoda;
7. Poslovi krojačkih popravaka tekstila i kože;
8. Prodaja ručno rađenih proizvoda, tzv. „handmade“, odnosno ukrasnih i uporabnih proizvoda *iz vlastite proizvodnje* (suveniri, keramički proizvodi, proizvodi od drva, dječje igračke, prirodna kozmetika, odjeća i modni dodaci i ostali “handmade“ proizvodi) („handmade“ proizvodi podrazumijevaju izradu, preuređenje i rekonstrukciju raznih stvari vlastitim rukama i uz minimalnu automatizaciju);
9. Poduzetnici i obrtnici početnici (novo osnovani i/ili koji će prvi put poslovati na području stare gradske jezgre Pule), a koji zadovoljavaju uvjete propisane u točkama 1 do 3 i točki 5 te barem jedan od uvjeta propisanih u točkama 6-10;
10. Poduzetnici i obrtnici (koji djelatnost obavljaju u poslovnim prostorima u vlasništvu Grada Pula - Pola najmanje 11 mjeseci u prethodnoj godini), a koji zadovoljavaju uvjete propisane u točkama 1 do 3 i točki 5 te barem jedan od uvjeta propisanih u točkama 6-10..

Prednost kod dodjele potpora za umjetničke i tradicijske obrte, pod istim uvjetima, imati će obrti koji posjeduju Uvjerenja o stjecanju tradicijskog, odnosno umjetničkog obrta, iz članka 2. Pravilnika o tradicijskim, odnosno umjetničkim obrtima (Narodne novine broj 112/07).

1. **NAMJENA I VISINA POTPORA**

Članak 4.

Ukupna osigurana sredstva za dodjelu potpora za razvoj mikro i malog poduzetništva i obrtništva na području stare gradske jezgre Pule u Proračunu Grada Pula - Pola za 2025. godinu iznose 80.000,00 EUR te se planiraju dodijeliti na sljedeći način, ovisno o broju prijava:

|  |  |  |
| --- | --- | --- |
| **Mjera**  | **Naziv mjere/opis djelatnosti** | **Iznos potpore u EUR** |
| 1 | Potpore slobodnim umjetnicima (slikari, kipari, grafički umjetnici i sl.) | 2.000,00 |
| 2 | Potpore starim zanatima i obrtima (postolar - popravak obuće i proizvoda od kože, ključar, fotografi, zlatari, urari, cvjećari, izrada pečata, graviranje i sl.) | 3.000,00 |
| 3 | Potpore poduzetnicima u poslovima pranja i kemijskog čišćenja tekstila i krznenih proizvoda te poslovima krojačkih popravaka tekstila i kože | 2.000,00 |
| 4 | Potpore prodaje ručno rađenih proizvoda, tzv. „handmade“ proizvoda, odnosno ukrasnih i uporabnih proizvoda iz vlastite proizvodnje (suveniri, keramički proizvodi, proizvodi od drva, dječje igračke, prirodna kozmetika, odjeća i modni dodaci i ostali “handmade“ proizvodi) („handmade“ proizvodi podrazumijevaju izradu, preuređenje i rekonstrukciju raznih stvari vlastitim rukama i uz minimalnu automatizaciju);\* | 3.000,00 |
| 5 | Potpore poduzetnicima i obrtnicima početnicima (sukladno djelatnostima iz članaka 3. i 4. Programa) | 5.000,00 |
| 6 | Nenamjenska potpora poduzetnicima i obrtnicima (sukladno djelatnostima iz članaka 3. i 4. Programa) koji djelatnost obavljaju u poslovnim prostorima u vlasništvu Grada Pula - Pola najmanje 11 mjeseci u prethodnoj godini (poduzetnici sa više poslovnih prostora podnose jedan zahtjev za sve poslovne prostore, a ostvaruju nenamjensku potporu u iznosu od 1.000,00 EUR za svaki poslovni prostor te nisu u obavezi dostavljati Obrasce 3, 5 i 7 uz zahtjev za potporu) | 1.000,00 |

*\*Izuzev djelatnosti unutar sektora iz članka 1. ovog Programa, kojima Uredbom 2023/2831 dodjela potpora male vrijednosti nije moguća.*

Ostvarivanje prava na jednu vrstu potpora isključuje ostvarivanje prava na drugu (vrijedi za mjere od 1 do 5).

Pojedinom korisniku može se dodijeliti samo jedna potpora po pojedinoj mjeri.

Članak 5.

Potpore mikro i malim poduzetnicima i obrtnicima navedenim u tablici u članku 4. (mjera 1-5) odobravaju se za sljedeće namjene, i to u sljedećim postocima:

1. maksimalno 60% dodijeljenih sredstava (mogu se koristiti pojedinačno ili kombinacija) odobrava se za refundaciju:
* troškova isplaćenih plaća zaposlenika (uključujući poreze, prireze i doprinose);
* plaćenih troškova komunalne naknade i spomeničke rente;
* plaćenih troškova tekućeg održavanja poslovnog prostora koji uključuju troškove vode i struje.
1. minimalno 40% dodijeljenih sredstava (mogu se koristiti pojedinačno ili kombinacija) odobrava se za:
* poboljšanje uvjeta rada u radionici/poslovnom prostoru kroz uređenje/renoviranje/adaptaciju radionice/poslovnog prostora;
* financiranje troškova nabave novih strojeva, informatičke i druge opreme i alata/pribora koji je nužan za obavljanje pretežite djelatnosti za koju su registrirani *(ne uključuje troškove nabave mobilnih telefona i tableta, TV-a, radio i sl. uređaja te rabljene strojeve, opremu i alate)*;
* edukaciju vlasnika i/ili zaposlenika (majstorski ispit - vrijedi za potpore starim zanatima i obrtima, stručno usavršavanje i sl.);
* troškove sudjelovanja na sajmovima i izložbama;
* izradu web stranice (maksimalno odobreni iznos bespovratnih sredstava do 400,00 EUR);
* izradu promotivnog materijala (maksimalno odobreni iznos bespovratnih sredstava do 200,00 EUR);
* stjecanje uvjerenja o statusu umjetničkog obrta (vrijedi za potpore obrtnicima);
* stjecanje uvjerenja o statusu tradicijskog obrta (vrijedi za potpore starim zanatima i obrtima).

Članak 6.

Potpore mikro i malim poduzetnicima i obrtnicima početnicima navedenim u tablici u članku 4. (mjera 5) odobravaju se za sljedeće namjene i to u 100% iznosu potpora (mogu se koristiti pojedinačno ili kombinacija):

* troškovi isplaćenih plaća zaposlenika (uključujući poreze, prireze i doprinose);
* plaćeni troškovi komunalne naknade i spomeničke rente;
* plaćeni troškovi tekućeg održavanja poslovnog prostora koji uključuju troškove vode i struje;
* refundacija troškova otvaranja obrta, trgovačkog društva, zadruge;
* refundacija plaćenih troškova ishođenja minimalnih tehničko-tehnoloških uvjeta za poslovni prostor, studiju utjecaja na okoliš, razne dozvole i sl.;
* financiranje troškova nabave novih strojeva, informatičke i druge opreme i alata/pribora koji je nužan za obavljanje pretežite djelatnosti za koju su registrirani (ne uključuje troškove nabave mobilnih telefona i tableta, TV-a, radio i sl. uređaja te rabljene strojeve, opremu i alate);
* edukacija vlasnika i/ili zaposlenika (majstorski ispit - vrijedi za potpore starim zanatima i obrtima, stručno usavršavanje i sl.);
* troškovi sudjelovanja na sajmovima i izložbama;
* uređenje/renoviranje/adaptaciju radionice/poslovnog prostora;
* izrada web stranice (maksimalno odobreni iznos bespovratnih sredstava do 400,00 EUR);
* izrada promotivnog materijala (maksimalno odobreni iznos bespovratnih sredstava do 200,00 EUR).
* stjecanje uvjerenja o statusu umjetničkog obrta (vrijedi za potpore obrtnicima);
* stjecanje uvjerenja o statusu tradicijskog obrta (vrijedi za potpore starim zanatima i obrtima).

Članak 7.

Troškovi koji nisu prihvatljivi i koji se neće uzimati u obzir su sljedeći:

* porez na dodanu vrijednost (kod poduzetnika i obrtnika koji su u sustavu poreza na dodanu vrijednost, odnosno za koji prijavitelj/korisnik ima pravo ostvariti odbitak);
* troškovi nabave i najma vozila;
* troškovi nabave radne odjeće i obuće;
* troškovi nabave TV, radio i sl. uređaja te mobitela i tableta;
* troškovi nabave ukrasnih predmeta;
* troškovi izrade projektne dokumentacije, troškovi zaštite na radu, higijenskih uvjeta, zaštite od požara, atesta i sl.;
* troškovi nabave usisivača (osim industrijskih);
* troškovi nabave i opremanja čajne kuhinje;
* troškovi najma opreme, leasing te obročna otplata preko kreditnih kartica;
* troškovi unutarnjeg uređenja poslovnog prostora ako su u vlastitoj izvedbi ili ako izvođač radova nije poslovni subjekt koji je registriran za obavljanje tih radova;
* troškovi uređenja poslovnog prostora u kojem se obavlja djelatnost, a koji nije fizički izdvojen od stambenog dijela, npr. uređenje izdvojene sobe ili prostora u sklopu stana i sl.;
* carinske i uvozne pristojbe ili druge naknade (bankovne naknade, tečajne razlike i sl.).

Neprihvatljivim se smatraju i drugi troškovi koji nisu navedeni kao prihvatljivi. Svaki trošak za koji se provjerom ustanovi da nije prihvatljiv bit će izuzet te se isti neće uzeti u obzir za izračun iznosa za bespovratne potpore.

Ponude/predračuni/računi/izvodi za prihvatljive troškove iz članaka 5. i 6. priznaju se samo ako su izdani te datiraju nakon 1. siječnja 2025. godine. Isplata potpore uslijediti će nakon što se temeljem ponude ili predračuna dostavi plaćeni račun te izvod o plaćanju troškova zajedno sa obrascem 7 Izvještaj o namjenski utrošenim sredstvima u provedbi projekta u 2025.godini.

1. **POVJERENSTVO ZA DODJELU POTPORA**

Članak 8.

Postupak u svezi dodjeljivanja potpora sukladno odredbama ovog Programa obavlja Povjerenstvo za dodjelu potpora mikro i malim poduzetnicima i obrtnicima s ciljem revitalizacije stare gradske jezgre Pule u 2025. godini (u daljnjem tekstu: Povjerenstvo).

Članove Povjerenstva imenuje Gradonačelnik posebnom odlukom kao svoje radno tijelo, sastavljeno od predsjednika, zamjenika predsjednika i članova Povjerenstva.

Predsjednik Povjerenstva organizira rad Povjerenstva, saziva i vodi njegove sastanke te predlaže dnevni red. Sastanci se mogu održati ako je na njima nazočna većina članova. O svakom sastanku vodi se zapisnik.

Povjerenstvo obavlja administrativnu provjeru zaprimljenih prijava koja uključuje utvrđivanje pravovremenosti i potpunost prijava, ispunjavanje uvjeta propisanih ovim Programom te planiranu namjenu i prihvatljive troškove ulaganja.

1. **POSTUPAK DODJELE POTPORA**

Članak 9.

1. Postupak dodjele potpora mikro i malim poduzetnicima i obrtnicima na području stare gradske jezgre Pule provoditi će se temeljem objave Javnog poziva na službenim stranicama Grada Pula - Pola.
2. Javni poziv za dodjelu potpora iz članka 4. ovog Programa raspisuje Gradonačelnik.
3. U Javnom pozivu objaviti će se prihvatljivi prijavitelji, namjena i sredstva potpore, uvjeti za dodjelu potpore, popis dokumentacije koja se podnosi te rok za podnošenje prijava.
4. Subjekti koji će se prijavljivati na Javni poziv obvezni su ispuniti Obrazac Zahtjeva, kao i ostale obrasce koji će se objaviti na službenim stranicama Grada Pula - Pola i biti sastavni dio Javnog poziva.
5. Obrazac Zahtjeva je potrebno u potpunosti popuniti i ovjeriti vlastoručnim potpisom (osim kod predaje Zahtjeva elektronskim putem gdje isti može biti potpisan kvalificiranim elektroničkim potpisom), odnosno ako Zahtjev podnose ortaci, Zahtjev je potrebno potpisati od strane svih ortaka.
6. Ukoliko u bilo kojem trenutku, do dana isplate potpore, dođe do upisa novog ortaka u obrt prijavitelja, odnosno korisnika, prijavitelj je dužan o promjeni obavijestiti Grad Pula - Pola pisanim putem u roku od 15 dana od trenutka nastanka promjene, te isti podliježe provjeri ispunjavanja uvjeta prihvatljivosti kao i prijavitelj. Ukoliko Grad Pula - Pola bilo kojim putem i u bilo kojem trenutku dođe do saznanja o promjenama istih, može dovesti do raskida Ugovora i povrata sredstava.
7. Zahtjevi i ostali obrasci sa svom ostalom popratnom dokumentacijom definirani Javnim pozivom predavati će se Gradu Pula - Pola neposredno, predajom u pisarnicu Grada Pula - Pola ili elektronskom poštom na adresu pisarnica@pula.hr.
8. Rok za podnošenje prijava je 30 dana od dana objave Javnog poziva.
9. Prijava podnesena izvan propisanog roka (nepravovremena prijava) neće se uzeti u razmatranje.
10. O rezultatima javnog poziva podnositelji zahtjeva bit će pravovremeno obaviješteni, sukladno odredbama Javnog poziva.
11. Ukoliko se temeljem administrativne provjere utvrdi da nije priložena sva propisana dokumentacija prema popisu obvezne dokumentacije navedene u članku 10., odnosno da nisu ispunjeni svi uvjeti propisani Programom, kao i da nije dostavljena dodatna dokumentacija koja je zatražena, prijava će biti odbačena te će o razlozima odbacivanja prijavitelj biti obaviješten. Neće se razmatrati ni zahtjevi podnositelja nad kojima je otvoren stečajni postupak, postupak predstečajne nagodbe ili postupak likvidacije, kao ni zahtjevi podnositelja koji su u blokadi.
12. Na temelju prijava koje su udovoljile administrativnoj provjeri Povjerenstvo sastavlja prijedlog liste sve do iskorištenja sredstava osiguranih za realizaciju potpora iz članka 4. ovog Programa, s tim da prednost imaju prijavitelji koji su ranije podnijeli prijavu (trenutak prijave se smatra dan, sat i minuta zaprimljene prijave koji su naznačeni u informacijskom sustavu uredskog poslovanja Grada Pula - Pola), a koji ispunjava sve uvjete propisane ovim Programom.
13. Nakon provedenog Javnog poziva, na temelju prijedloga liste Povjerenstva, gradonačelnik će donijeti konačnu Odluku o dodjeli potpora s popisom korisnika i iznosima odobrenih novčanih sredstava.
14. U slučaju da nakon konačne Odluke o dodjeli potpora s popisom korisnika i iznosima odobrenih novčanih sredstava ostane nepotrošenih sredstava, Javni poziv se može ponoviti s naznakom da je to ponovljeni Javni poziv.
15. Za korisnike koji pravdaju dodijeljena sredstva s pripadajućim PDV-om, Povjerenstvo za dodjelu potpora će po službenoj dužnosti utvrditi status poslovnog subjekta s aspekta obveznika PDV-a, u trenutku prijave, i to pristupom službenim stranicama Porezne uprave (<https://oib.oib.hr/RpoProvjeriObveznikaPdvWeb/home>).
16. Prijavitelji koji su nakon prijave postali obveznici obračuna PDV-a dužni su o promjeni obavijestiti davatelja sredstava pisanim putem u roku od 15 dana od trenutka nastanka promjene, te će biti obvezni izvršiti povrat dijela sredstava koji se odnosi na trošak PDV-a za sve račune nastale od dana ulaska u sustav PDV-a, u slučaju da je isplata sredstava izvršena. Ako Davatelj sredstava dođe bilo kojim putem i u bilo kojem trenutku do saznanja da je po dostavljenim računima izvršen povrat PDV-a u korist korisnika sredstava, to može dovesti do raskida Ugovora i povrata sredstava.
17. Korisnici potpora će prilikom prijave na Javni poziv i istekom roka za dostavu koji će se definirati Javnim pozivom dostaviti Gradu Pula - Pola troškovnik sa svim pripadajućim ponudama/predračunima/računima/izvodima/isplatnim listama kao prilogom, u iznosu ili dijelu iznosa na koji je korisnik ostvario pravo (do 100% iznosa iskorištenih sredstava), a koji dokazuju namjenski utrošak sredstava, prema podacima o planiranom ulaganju/namjeni, a sukladno ovom Programu i Javnom pozivu.
18. Svi troškovi moraju biti jasno iskazani u Obrascu troškovnika za dodjelu potpora mikro i malim poduzetnicima i obrtnicima s ciljem revitalizacije stare gradske jezgre Pule, povezani sa prihvatljivim troškovima za namjene iz članaka 5. i 6. ovog Programa te vezani uz obavljanje registrirane djelatnosti, odnosno troškovi namijenjeni za poslovnu djelatnost koju poslovni subjekt obavlja.
19. Svaki trošak za koji se provjerom utvrdi da nije prihvatljiv bit će isključen iz tablice troškovnika te će biti izuzet i isti se neće uzeti u obzir za izračun iznosa za bespovratne potpore.
20. Grad Pula - Pola zadržava pravo kontrole namjenskog korištenja sredstava te u slučaju ne korištenja ili nenamjenskog korištenja, odnosno ako je korisnik potporu ostvario temeljem neistinitih izjava, lažnih potvrda i sl., Grad Pula - Pola će zatražiti povrat odobrenih sredstava koje korisnik mora vratiti u Proračun Grada Pula - Pola u roku od 8 dana od zaprimanja zahtjeva za povrat sredstava na email adresu koju je dostavio prilikom predaje zahtjeva.
21. Korisnik je obvezan ispunjavati i zadržati uvjete prihvatljivosti utvrđene u trenutku prijave na Javni poziv do kraja isteka ugovornih obveza. Ukoliko Davatelj sredstava dođe bilo kojim putem i u bilo kojem trenutku do saznanja o promjenama istih, može dovesti do raskida Ugovora i povrata sredstava.
22. **OBVEZNA DOKUMENTACIJA**

Članak 10.

Zahtjev za dodjelu bespovratnih sredstava mikro i malim poduzetnicima i obrtnicima na području stare gradske jezgre Pule podnosi se kroz obrazac zahtjeva Obrazac 1:

1. *PODACI O TRGOVAČKOM DRUŠTVU/OBRTU/ZADRUZI/PROFITNOJ USTANOVI:*
* naziv pravne/fizičke osobe s naznakom mjesta registrirane djelatnosti;
* oblik registracije i godina osnivanja;
* OIB gospodarskog subjekta;
* ime i prezime vlasnika/osnivača poslovnog subjekta;
* ime i prezime osobe ovlaštene za zastupanje;
* djelatnost prema NKD 2025;
* kratak opis djelatnosti;
* broj zaposlenih na dan podnošenja prijave;
* broj telefona;
* e-mail;
* broj žiroračuna i naziv banke;
* i dr.
1. PODACI O SLOBODNOM ZANIMANJU/SAMOSTALNA DJELATNOST UMJETNIKA
* ime i prezime;
* adresa prebivališta;
* OIB;
* zanimanje
* broj zaposlenih na dan podnošenja prijave;
* broj telefona,
* e-mail;
* broj žiroračuna i naziv banke.
1. *PODACI O POSLOVNOM PROSTORU:*
* podaci o poslovnom prostoru (vlasništvo, lokacija, veličina, trajanje zakupa).
1. PODACI O GOSPODARSKOM STANJU PODUZETNIKA
2. *PODACI O PLANIRANOM ULAGANJU (namjeni i iznosu potpore ) usklađeno sa Obrascem 6 – Opis projekta i očekivani rezultat:*
* podaci o planiranom ulaganju (opis planiranog ulaganja za koji se traži potpora, ciljevi i rezultati koji se planiraju postići izvršenim ulaganjem (povećanje prihoda, povećanje broja zaposlenih, novi certifikati, uvođenje novih tehnologija u proizvodnji i sl.) i troškovnika koji može odstupati 20% od stvarnih iznosa ulaganja po stavkama troškovnika koja će se naknadno dokazivati ali će se troškovi priznavati najviše do odobrenog iznosa bespovratne potpore).
1. DOKUMENTACIJA UZ ISPUNJENI ZAHTJEV

Prijavitelj je obvezan, osim ispunjenog Zahtjeva za dodjelu potpora mikro i malim poduzetnicima i obrtnicima na području stare gradske jezgre Pule za 2025. godinu, dostaviti i sljedeću dokumentaciju:

*1. OBRAZAC 1 - Obrazac Zahtjeva za dodjelu potpora mikro i malim poduzetnicima i obrtnicima na području stare gradske jezgre grada Pule za 2025. godinu*

*2. OBRAZAC 2 - Izjava o korištenim državnim potporama male vrijednosti u proteklom trogodišnjem razdoblju (prilaže i prijavitelj koji do sada nije koristio državne potpore)*

*3. OBRAZAC 3 - Izjava o nepostojanju dvostrukog financiranja*

*4. OBRAZAC 4 - Skupna izjava*

*5. OBRAZAC 5 -* Troškovnik, *popis računa dobavljača (obrazac proračuna - pregled troškova - dostavlja se u .xlsx formatu)*

*6. OBRAZAC 6 - Opis projekta i očekivani rezultat*

*7. Ponude/predračuni/računi/izvodi za prihvatljive troškove navedene u točki II. Javnog poziva i obrascu proračuna*

*8. Dokaz o obavljanju djelatnosti minimalno šest mjeseci u prethodnoj godini u poslovnom prostoru - izdani fiskalizirani računi po mjesecima (po tri računa za svaki mjesec) - mjere 1 do 5*

*Dokaz o obavljanju djelatnosti minimalno jedanaest mjeseci u prethodnoj godini u poslovnom prostoru - izdani fiskalizirani računi po mjesecima (po tri računa za svaki mjesec) - mjera 6*

*9. Dokaz o zakupu poslovnog prostora (ugovor o zakupu, vlasnički list i dr.)*

*10. Potvrda Grada Pula - Pola o nepostojanju dugovanja koju izdaje nadležno upravno tijelo za financije Grada Pula - Pola (ne smije biti starija od 15 dana od dana prijave na Javni poziv);* *(vrijedi za tvrtku / zadrugu / ustanovu i za članove društva / zadruge / ustanove – osnivače te za vlasnika/e obrta i nositelja/e slobodnog zanimanja)*

*11. Potvrda Porezne uprave o nepostojanju dugovanja koju izdaje nadležna Porezna uprava (ne smije biti starija od 15 dana od dana prijave na Javni poziv)*

*12. Zadnji JOPPD obrazac (osim obrtnika paušalista koji nemaju zaposlenih)*

*13. Uvjerenje o prebivalištu osnivača, člana društva, odnosno vlasnika obrta ili nositelja slobodnog zanimanja te slobodnog umjetnika* (preslika osobne iskaznice se ne prihvaća)

*14. Uvjerenje o stjecanju statusa tradicijskog/umjetničkog obrta (ukoliko ga prijavitelj posjeduje)*

*15. Preslika obavijesti Državnog zavoda za statistiku o razvrstavanju za trgovačka društva, odnosno/Preslika Rješenja o obavljanju registrirane djelatnosti za slobodna zanimanja*

*Korisnici potpora će osim dostave navedene obavezne dokumentacije nakon primitka odluke/obavijesti o odobrenju potpore, najkasnije do 1.11.2025. godine, dostaviti Gradu Pula - Pola Izvještaj o namjenski utrošenim sredstvima u provedbi projekta u 2025. godini (OBRAZAC 7), sa svim pripadajućim računima/izvodima/isplatnim listama kao prilogom, u iznosu ili dijelu iznosa na koji je korisnik ostvario pravo (do 100% iznosa iskorištenih sredstava), a koji dokazuju namjenski utrošak sredstava, prema podacima o planiranom ulaganju/namjeni iz Obrasca Troškovnika (OBRAZAC PRORAČUNA – OBRAZAC 5), a sukladno ovom Javnom pozivu. Ukoliko je korisnik potpore dostavio prilikom predaje zahtjeva račune i isplatne liste te izvode o plaćanju i time dokazao namjenski utrošak sredstava, nakon odobrenja potpore dostavlja samo popunjeni OBRAZAC 7.*

Privolu/suglasnost za obradu osobnih podataka, kao i potvrdu istinitosti podataka, prijavitelj će dati kroz vlastoručni potpis Zahtjeva (odnosno u slučaju predaje elektronskim putem kroz kvalificirani elektronički potpis).

Svi prijavitelji na Javni poziv iz članka 3. ovog Programa ne smiju imati duga prema Gradu Pula - Pola.

Po potrebi, od podnositelja prijave Grad Pula - Pola zadržava pravo zatražiti i dodatna objašnjenja i informacije, odnosno dodatnu dokumentaciju, ukoliko to ocijeni nužnim za utvrđivanjem određenih činjenica relevantnih za Javni poziv a koju podnositelj zahtjeva mora dostaviti u naznačenom roku.

1. **VIDLJIVOST PROGRAMA DODJELE POTPORA**

Članak 11.

Korisnik potpore dužan je istaknuti na vidljivom mjestu u poslovnom prostoru informaciju u obliku samoljepljive naljepnice da je za provedbu projekta ostvario bespovratna sredstva potpore od Grada Pula - Pola.

Samoljepljive naljepnice dodjeljuje Grad Pula - Pola, a ista mora biti istaknuta na vidljivom mjestu najmanje dvije godine od dana zaključenja Ugovora o dodjeli bespovratne potpore.

1. **PRIJELAZNE I ZAVRŠNE ODREDBE**

Članak 12.

Sve dodijeljene potpore male vrijednosti, upisuju se u Registar državnih potpora i potpora male vrijednosti za koje je nadležno Ministarstvo financija u skladu sa zakonom kojim se uređuju državne potpore.

Podaci o dodijeljenim potporama čuvaju se deset godina od dana dodjele potpore.

Članak 13.

Ovaj Program stupa na snagu osmog dana od dana objave u Službenim novinama - Bollettino ufficiale Grada Pula - Pola.

KLASA: 301-01/25-01/2

URBROJ:

Pula, \_. ožujka 2025.

**GRADONAČELNIK**

**dr.sc., Filip Zoričić, prof.**